En kortlægning af de nordjyske lægers færdigheder viser, at flere læger ikke har de kvalifikationer, der er brug for. Seks af lægerne er fra Thisted.

Region Nordjyllands Forretningsudvalg slog sidste år alarm og krævede, at de nordjyske lægers kvalifikationer blev undersøgt. Det gjorde de, fordi DR kunne afsløre, at en læge på Sygehus Thy-Mors gentagne gange fejlbehandlede og skadede flere patienter, på trods af at en overlæge fra Aalborg Universitetshospital havde konkluderet, at han ikke var dygtig nok. Resultatet blev offentliggjort tirsdag. Her viste det sig, at 10 af lægerne på de nordjyske sygehuse ikke er kvalificerede til det arbejde, sygehusene gerne vil have, de skal udføre. Lægerne er blevet screenet ud fra faglige kompetencer, sproglige/kommunikative kompetencer og sociale kompetencer. TV2/Nord har fået aktindsigt i kortlægningen, der viser, at seks af dem er ansatte på Sygehus Thy Mors i Thisted. I Thisted glæder to af medlemmerne af Forretningsudvalget sig over undersøgelsen, der skaber klarhed over behovet for opgradering af lægerne. - Selvom ti er for mange, så synes jeg ikke, at tallet er alarmerende. Vi har kigget på et bredt spektrum af kvalifikationer. Kulturelle, sproglige, menneskelige - alt, hvad der har at gøre med, når man skal give en vanskelig besked, siger Venstres Peter Therkildsen. Heller ikke Socialdemokraternes Bente Bang ærgrer sig over resultaterne. - Det er en lille procentdel, så jeg er glad for, at det kommet frem, siger hun. Det er blandt andet sproglige udfordringer, der skal opkvalificeres. TV2/Nord har i dag talt med flere borgere, der oplever problemer med netop den sproglige kommunikation. - Det er tit, at sygeplejerskerne skal oversætte det, de siger til én, siger Susanne Nielsen fra Thisted. - Lægerne har sprogproblemer. Vi kan ikke være sikre på samme kvalitet i behandlingen herude. Det synes jeg er et problem i Danmark, hvor vi gerne vil have lige adgang til sundhed for alle, siger Martin Vermehren fra Nykøbing Mors. Der bliver lagt individuelle handleplaner for alle 10 læger for at sikre, at de har de nødvendige kvalifikationer. Se, hvad den lægefaglige direktør for regionshospitalet Nordjylland, Claus Brøckner Nielsen, siger til resultatet: